Aquest Decret es dicta com a desplegament de la Llei 25/2002, de 25 de novembre, de mesures de suport al retorn dels catalans emigrats i llurs descendents.
Aquesta Llei té com a objecte la regulació de les actuacions de suport als catalans que van haver d'abandonar el nostre país per diversos motius, i a llurs descendents que decideixen retornar a Catalunya per tal d'exercir-hi l'activitat professional o laboral i establir-hi la residència, sempre i quan es trobin en una situació de necessitat o desprotecció.
La Llei 25/2002, de 25 de novembre, no només determina qui té el dret a acollir-se a les actuacions i les prestacions que integren el Pla d'ajuda al retorn, sinó que també articula un seguit de mesures encaminades a facilitar el retorn i la integració sociolaboral d'aquests ciutadans a Catalunya.
Alguns articles de la Llei 25/2002, de 25 de novembre, contenen manaments específics de desplegament reglamentari.
Així mateix, la seva disposició final primera faculta el Govern de la Generalitat per dictar les normes necessàries per desplegar-la i aplicar-la.
En conseqüència, amb aquest Decret es compleixen els manaments legals i s'exerceixen les facultats que les disposicions esmentades atorguen al Govern.
Així doncs, aquest Decret té com a finalitat desplegar les previsions de la Llei i dotar-la del contingut necessari per a la seva aplicabilitat, mitjançant l'establiment del règim econòmic de les prestacions, i l'articulació d'un procediment administratiu comú per a totes les actuacions i les prestacions que configuren el Pla d'ajuda al retorn, al qual s'han incorporat els mitjans tècnics que proporcionen les noves tecnologies, per tal d'impulsar d'aquesta manera, la celeritat del procediment tant pel que fa a la seva iniciació i a l'execució dels seus tràmits com a la seva resolució.
Per tot això, i de conformitat amb el dictamen de la Comissió Jurídica Assessora, a proposta del conseller en cap i d'acord amb el Govern,
L'objecte d'aquest Decret és desplegar la Llei 25/2002, de 25 de novembre, de mesures de suport al retorn dels catalans emigrats i llurs descendents.
Aquestes mesures de suport es recullen al Pla d'ajuda al retorn que té com a finalitat prestar el suport adequat als emigrants catalans i a llurs descendents que decideixen retornar a Catalunya per tal d'exercir-hi activitat professional o laboral i establir-hi la residència, sempre i quan es trobin en situació de necessitat o desprotecció.
a) S'entén per titular d'un pla d'ajuda al retorn la persona que gaudeix de la condició de retornada, d'acord amb el que estableix l'article 3, i li és concedit en alguna de les modalitats que estableix l'article 8 de la Llei 25/2002, de 25 de novembre.
b) S'entenen per beneficiàries d'un pla d'ajuda al retorn la persona o les persones que estan a càrrec d'un titular i que són membres de la unitat familiar.
c) S'entén que són persones destinatàries del Pla d'ajuda al retorn tant la persona titular com les beneficiàries.
Condició de retornat o retornada
Tenen la condició de retornat o retornada als efectes d'acollir-se a les actuacions i les prestacions que estableix el Pla d'ajuda al retorn:
a) Les persones residents a l'estranger que hagin tingut a Catalunya el darrer veïnatge administratiu i llurs cònjuges o les persones que, d'acord amb la legislació catalana, tinguin en relació amb ells la condició de parella estable, als quals es refereix l'article 6 de l'Estatut d'autonomia de Catalunya.
b) Els descendents de persones que hagin tingut a Catalunya el darrer veïnatge administratiu, als quals es refereix l'article 6 de l'Estatut d'autonomia de Catalunya.
c) Les persones nascudes a Catalunya que en foren evacuades o bé que hagueren d'exiliar-se'n per raons polítiques i que mantenen llur residència a l'estranger.
d) Les persones que tenen permís de residència i que, malgrat que no disposen de la nacionalitat espanyola, són descendents fins al tercer grau de consanguinitat de catalans que al seu moment van tenir veïnatge administratiu a Catalunya.
Adquisició i acreditació de la condició de retornat o retornada
Les persones que es troben en algun dels supòsits a què fa referència l'article 3, poden obtenir la condició de retornades des del moment en què manifestin la seva voluntat d'assentar-se definitivament a Catalunya, i es manté la condició de retornat o retornada durant el termini de dos anys comptadors des de l'endemà del dia en què es produeixi el retorn definitiu.
En el supòsit que no s'hagi fet efectiu el retorn definitiu a Catalunya, la condició de retornat o retornada s'acredita per mitjà d'una resolució de reconeixement d'aquesta condició per part de l'Oficina de Gestió Unificada del Pla d'Ajuda al Retorn.
En el supòsit que ja s'hagi fet efectiu el retorn definitiu a Catalunya, la condició de retornat o retornada s'ha d'acreditar per mitjà de l'aportació del corresponent certificat expedit per la delegació o subdelegació del Govern, corresponent al domicili de la persona sol·licitant o, en cas d'acreditar la impossibilitat d'obtenir-lo, mitjançant la Resolució que s'esmenta al paràgraf anterior.
Pèrdua de la condició de retornat o retornada
És perd la condició de retornat o retornada al cap de dos anys de la data del retorn definitiu a Catalunya.
Als efectes del que estableix aquest Decret, s'entén que s'ha produït el retorn definitiu quan la persona retornada s'ha inscrit en el padró del municipi corresponent.
La inscripció s'acredita per mitjà de la certificació expedida per l'ajuntament respectiu, d'acord amb el que estableix el Decret legislatiu 2/2003, de 28 d'abril, pel qual s'aprova Text refós de la Llei municipal i de règim local de Catalunya.
Als efectes d'aquest Decret s'han de tenir en compte les persones destinatàries dels ajuts, tant si viuen soles com en qualitat de membres d'una unitat familiar.
És considera unitat familiar un grup de convivència per vincle de matrimoni, unió estable de parella, o una altra relació estable anàloga per consanguinitat, adopció o afinitat fins al segon grau.
La relació de parentiu es compta a partir de la persona titular.
En els casos en què es justifiqui degudament la necessitat, l'Oficina de Gestió Unificada del Pla d'Ajuda al Retorn pot pronunciar-se per autoritzar motivadament la consideració de membre de la unitat familiar per a persones fins al tercer grau de consanguinitat.
En els supòsits d'accés a les prestacions econòmiques que conformen la renda mínima d'inserció i pel que fa a l'accés a l'habitatge social, la consideració de membres de la unitat familiar per a persones amb un grau de parentiu fins al tercer grau de consanguinitat, es regeix per la seva normativa específica.
Requisits i obligacions de les persones destinatàries
Requisits de les persones destinatàries
Les persones que tenen la condició de retornades tenen dret a les diferents actuacions incloses en el Pla d'ajuda al retorn, sempre que compleixin les condicions següents:
a) Estar empadronades o haver sol·licitat l'empadronament a qualsevol dels municipis de Catalunya.
b) Haver residit en un estat estranger, com a mínim, tres anys continuats o cinc anys no continuats, i d'aquests, els dos darrers immediatament anteriors a la sol·licitud d'ajuda.
d) Acreditar que no disposen de mitjans econòmics ni de patrimoni suficients, en els termes que estableix l'article 8.
Les persones que es beneficiïn de qualsevol altre ajut públic derivat de llur condició de retornades no tenen dret a acollir-se, pels mateixos conceptes, al Pla d'ajuda al retorn.
A aquests efectes, s'ha de fer constar en l'imprès de sol·licitud de l'ajut, la declaració responsable de no percebre cap altra prestació econòmica que subvencioni una activitat de naturalesa coincident o similar amb alguna o algunes de les que conformen el Pla d'ajuda al retorn.
Les persones beneficiàries d'algunes o de totes les actuacions i prestacions que integren el Pla d'ajut al retorn han d'acreditar la relació de convivència amb la persona titular del Pla d'ajut al retorn, en els termes que estableix l'article 19.
Manca de mitjans econòmics o patrimoni suficient
Es considera que no es disposa dels mitjans econòmics necessaris per atendre les necessitats bàsiques de la vida quan les persones destinatàries o les unitats familiars no han obtingut durant els dotze mesos anteriors a la data de la sol·licitud uns ingressos superiors a l'import de la prestació econòmica bàsica de la renda mínima d'inserció que correspongui al mateix període.
Es computa com a ingressos de la unitat familiar només la part de les pensions de jubilació, invalidesa, viduïtat, orfenesa i qualsevulla altra prestació econòmica que sigui compatible que percebi cada membre de la unitat que no sigui el titular, que excedeixi de l'import de la prestació econòmica bàsica de la renda mínima d'inserció.
En els supòsits d'ingressos irregulars, tant pel que fa a la quantia com pel que fa a la periodicitat, s'ha de tenir com a referència la mitjana dels ingressos obtinguts durant els dotze mesos anteriors a la sol·licitud.
Si la persona destinatària del Pla d'ajuda al retorn té béns mobles o immobles, s'ha de tenir en compte els seus rendiments efectius.
Si no hi ha rendiments efectius, es valorarà segons les normes establertes per l'impost que els gravi, amb l'excepció en tot cas, de l'habitatge habitual ocupat pel titular o el beneficiari.
No s'aplica el que estableix aquest article respecte al període de dotze mesos per al còmput d'ingressos, en els casos que el sol·licitant del Pla d'ajuda al retorn es trobi en una situació de pobresa severa, situació d'emergència social, desarrelament o marginació social greu, sempre i quan no s'hagi obtingut cap ingrés en els tres mesos anteriors a la sol·licitud.
Als efectes d'accedir a les prestacions econòmiques que conformen la renda mínima d'inserció i l'habitatge social, l'acreditació de mitjans econòmics o patrimoni insuficient, es regeix per la seva normativa específica.
Les persones destinatàries que, d'acord amb el que estableixen els apartats anteriors, perceben uns ingressos superiors a l'import de la prestació bàsica de la renda mínima d'inserció, i inferiors a l'import del salari mínim interprofessional corresponent al mateix període, poden accedir també a alguna de les actuacions que s'inclouen en el Pla d'ajuda al retorn, sempre i quan aquestes no donin dret a la percepció de subvencions o prestacions econòmiques.
Obligacions de les persones destinatàries
Les persones destinatàries del Pla d'ajuda al retorn estan obligades a:
a) Comunicar a l'Oficina de Gestió Unificada, en el termini d'un mes, els canvis de situació personal o patrimonial que poden modificar, suspendre o extingir les prestacions econòmiques que es derivin del Pla d'ajuda al retorn.
b) Facilitar la tasca de les persones que han d'avaluar-ne la situació i col·laborar-hi.
c) No rebutjar una oferta d'ocupació adequada a la seva situació personal i familiar.
d) Participar en totes les activitats que es derivin de l'aplicació d'alguna o algunes de les actuacions i prestacions econòmiques que integren el Pla d'ajuda al retorn.
L'incompliment d'aquestes obligacions pot donar lloc a l'extinció de les prestacions econòmiques i a la suspensió de la resta de les actuacions que integren el Pla d'ajuda al retorn.
Les prestacions econòmiques que deriven directament del Pla d'ajuda al retorn tenen la consideració de subvencions.
Les prestacions econòmiques consistents en una ajuda per compensar les despeses del viatge i les prestacions d'urgència tenen un caràcter puntual i llur import està en funció de l'import de les despeses originades pel viatge de retorn, de la situació de desprotecció, i de les necessitats de les persones destinatàries per establir-se a Catalunya.
També tenen aquesta consideració les despeses específiques derivades tant de l'homologació i la convalidació de títols i estudis oficials com del permís de conduir, quan aquestes són necessàries per a dur a terme llur activitat laboral.
Pel que fa a les bonificacions de préstecs, s'ha d'estar al que estableix la normativa que regula les mesures de finançament d'actuacions protegides en matèria d'habitatges amb protecció oficial.
La quantia de les subvencions té caràcter variable i en tot cas està destinada a finançar les despeses relatives al cost de l'activitat, sense que en cap cas el seu import pugui excedir del 50% del salari mínim interprofessional en còmput anual.
Concurrència de prestacions econòmiques
Les prestacions econòmiques que estableix la Llei 25/2002, de 25 de novembre, són compatibles amb altres ingressos que puguin percebre les persones que es beneficiïn del Pla d'ajuda al retorn, sempre i quan no derivin de la seva condició de retornat o retornada.
En cap cas l'import de l'ajut pot superar aïlladament o en concurrència amb subvencions d'altres administracions públiques o d'altres ens públics o privats, nacionals o internacionals, el cost de l'activitat a desenvolupar per la persona destinatària d'alguna o algunes de les prestacions econòmiques.
En el supòsit que hi hagi concurrència en la persona destinatària de diferents prestacions econòmiques, l'import de la prestació econòmica derivada del Pla d'ajuda al retorn es reduirà en la quantia necessària per no superar el cost de l'activitat que es vol subvencionar.
Canvis de situació personal i econòmica o patrimonial
El canvi de les situacions personals i econòmiques o patrimonials del titular o qualsevol dels components de la unitat familiar pot motivar la reducció o l'augment de les prestacions econòmiques que conformen el Pla d'ajuda al retorn.
L'Oficina de Gestió Unificada del Pla d'Ajuda al Retorn, en coordinació amb les direccions generals implicades en el desenvolupament del Pla d'ajuda al retorn, avaluarà si els canvis personals i econòmics o patrimonials produïts en la persona destinatària del Pla d'ajuda al retorn alteren la situació de necessitat o desprotecció que va donar dret a acollir-se a algunes o a totes de les seves actuacions o prestacions.
S'entén alterada aquesta situació, tant si els ingressos decauen per sota de la meitat de l'import de la prestació econòmica bàsica de la renda mínima d'inserció, com si els ingressos són superiors a l'import de la prestació econòmica bàsica de la renda mínima d'inserció, en els termes que indica l'article 8.
En aquest cas, les prestacions econòmiques es reduiran de manera proporcional a la quantia de l'import que s'hagi excedit.
Pel que fa a la modificació i la suspensió de les prestacions econòmiques que conformen la renda mínima d'inserció, s'ha d'estar al que preveu la Llei 10/1997, de 3 de juliol, de la renda mínima d'inserció i a la seva normativa de desenvolupament.
Finançament de les despeses derivades del Pla d'ajuda al retorn
Les despeses derivades de l'aplicació de cadascuna de les actuacions i prestacions econòmiques que conformen el Pla d'ajuda al retorn són a càrrec dels departaments implicats en el seu desenvolupament, tret de les despeses de viatge i les despeses d'homologació i convalidació tant de títols i d'estudis oficials, com del permís de conduir, que són a càrrec del Departament de la Presidència.
Gestió i organització administrativa
L'Oficina de Gestió Unificada del Pla d'Ajuda al Retorn
L'Oficina de Gestió Unificada del Pla d'Ajuda al Retorn està adscrita orgànicament al Departament de la Presidència, mitjançant la Secretaria per a la Immigració, i funcionalment depèn del Departament de Benestar i Família.
L'Oficina de Gestió Unificada del Pla d'Ajuda al Retorn té les funcions següents:
a) Verificar formalment les sol·licituds d'atorgament i la documentació que les acompanya.
b) Elaborar periòdicament un informe d'avaluació sobre el funcionament del Pla d'ajuda al retorn per tal de valorar-ne el desenvolupament i els resultats de l'aplicació.
c) Coordinar les diferents oficines d'organismes públics catalans situades a l'estranger per tal de donar a conèixer les actuacions i prestacions econòmiques que integren el Pla d'ajuda al retorn i utilitzar aquesta xarxa per facilitar l'execució de tràmits des de l'estranger.
d) Les altres que estableix aquest Decret.
Composició del Consell Assessor del Pla d'Ajuda al Retorn
La seva composició és la següent:
Actua com a president la persona titular del Departament de la Presidència, i com a president suplent la persona titular del Departament de Benestar i Família.
Una persona en representació de la Secretaria per a la Immigració.
Una persona en representació de la Secretaria de Relacions Exteriors.
Una persona en representació del Departament de Benestar i Família.
Una persona en representació del Departament de Política Territorial i Obres Públiques.
Una persona en representació del Departament de Governació i Relacions Institucionals.
Una persona en representació del Departament de Treball, Indústria, Comerç i Turisme.
Una persona en representació de la Federació de Municipis de Catalunya.
Una persona en representació de l'Associació Catalana de Municipis i Comarques.
Dues persones en representació de les organitzacions sindicals més representatives.
Dues persones en representació de les associacions empresarials més representatives.
Una persona en representació de les associacions d'emigrants de països en els quals resideixen contingents importants de descendents de catalans.
Una persona en representació de les entitats representatives a Catalunya de les persones retornades.
La secretaria del Consell Assessor del Pla d'Ajuda al Retorn és exercida per la persona designada per la persona titular de la seva presidència.
La durada del mandat dels vocals és de cinc anys.
En cas que es produeixi el cessament anticipat d'un vocal, qui el substitueixi ho serà per la part restant del període.
Els vocals representants, en el Consell Assessor, de les associacions d'immigrants i les entitats representatives a Catalunya de les persones retornades, són nomenats per la persona titular de la presidència del Consell Assessor, a proposta de les respectives associacions i entitats, atenent la seva capacitat de gestió i la seva representativitat en relació amb el nombre d'immigrants que viuen a Catalunya.
El funcionament intern del Consell Assessor del Pla d'Ajuda al Retorn s'ajusta a les normes aplicables als òrgans col·legiats de la Generalitat de Catalunya.
Funcions del Consell Assessor del Pla d'Ajuda al Retorn
El Consell Assessor del Pla d'Ajuda al Retorn té les funcions següents:
a) Valorar els resultats de l'aplicació del Pla d'ajuda al retorn i el desenvolupament d'altres actuacions relacionades.
c) Emetre informes sobre les consultes que li formuli l'Oficina de Gestió Unificada del Pla d'Ajuda al Retorn pel que fa a la condició de retornat o retornada.
En el desenvolupament d'aquestes funcions, el Consell Assessor integrarà la perspectiva de gènere com a categoria d'anàlisi.
Procediment administratiu comú per a totes les actuacions i les prestacions del Pla d'ajuda al retorn
Les sol·licituds d'ajuts s'han de presentar dins el termini de dos anys des de la data en què s'ha fet efectiu el retorn definitiu, i s'han d'adreçar a l'Oficina de Gestió Unificada del Pla d'Ajuda al Retorn, d'acord amb el model normalitzat de document que s'aprovi, el qual ha de venir redactat en versió doble català-castellà.
Les diferents oficines d'organismes públics catalans a l'exterior i els casals reconeguts i inscrits al Registre de casals.creat per l'article 8 de la Llei 18/1996, de 27 de desembre, de relacions amb les comunitats catalanes de l'exterior., han de servir per iniciar els primers tràmits des de l'estranger, de tal manera que compleixin funcions de punt d'informació, i d'assessorament tant pel que fa al model de sol·licitud emprat, com per determinar quina és la documentació que en cada cas és necessari presentar, en coordinació amb l'Oficina de Gestió Unificada del Pla d'Ajuda al Retorn.
En l'imprès de la sol·licitud cal especificar quin o quins són els ajuts als quals es vol accedir, de tal manera que cadascuna de les actuacions o les prestacions en què consisteix l'aplicació coordinada del Pla d'ajut al retorn, ha de ser objecte d'una resolució independent per part de la direcció general implicada en el desenvolupament del Pla d'ajut al retorn o per part de l'òrgan competent que correspongui en cada cas.
Lloc de presentació de les sol·licituds
Les sol·licituds es poden presentar davant l'Oficina de Gestió Unificada del Pla d'Ajuda al Retorn, sense perjudici de la resta de llocs vàlids de presentació a què fa referència l'article 38 de la Llei 30/1992, de 26 de novembre, de règim jurídic de les administracions públiques i del procediment administratiu comú.
L'únic registre telemàtic habilitat per a la recepció i la sortida de sol·licituds, escrits i comunicacions referents exclusivament a les actuacions o prestacions del Pla d'ajuda al retorn que siguin susceptibles de ser transmesos per mitjans telemàtics, és el Registre telemàtic de l'Administració Oberta de Catalunya.
L'accés al Registre telemàtic de l'Administració Oberta de Catalunya es fa mitjançant el portal de l'Administració Oberta de Catalunya, http://www.cat365.net.
L'accés al Registre telemàtic des de l'estranger es pot fer, en la mesura que les disponibilitats tècniques ho permetin, des de les oficines d'organismes públics catalans a l'exterior i els casals catalans reconeguts i inscrits en el Registre de casals.
La documentació a presentar està condicionada a la modalitat d'actuació i/o prestació del Pla d'ajuda al retorn que se sol·liciti, de tal manera que aquesta ha de venir establerta per la direcció general implicada en el desenvolupament del corresponent Pla d'ajuda al retorn o per l'òrgan competent que correspongui en cada cas.
En tots els casos, i als efectes de determinar si la persona sol·licitant reuneix els requisits establerts per ser persona destinatària de les actuacions i les prestacions econòmiques que integren el Pla d'ajuda al retorn, cal presentar la documentació següent:
a) Còpia compulsada del document nacional d'identitat o el passaport vigent.
b) Sol·licitud d'inscripció en el padró municipal o certificat acreditatiu de la inscripció, als efectes de determinar si la persona sol·licitant té veïnatge administratiu a Catalunya.
Les persones que tenen permís de residència i són descendents fins al tercer grau de consanguinitat de catalans que al seu moment van tenir el veïnatge administratiu a Catalunya, han de portar algun document que acrediti la vinculació i la situació de veïnatge.
c) Còpia compulsada del llibre de família o qualsevol altre document acreditatiu del grau de parentiu de la persona titular tant amb la resta de beneficiaris que integren la unitat familiar com amb la persona que té la condició de retornada.
d) Declaració responsable de convivència, en cas que es facin extensius els beneficis a altres membres de la unitat familiar.
e) En cas de ser membre d'una unió estable de parella, cal acreditar aquesta condició per qualsevol dels mitjans que estableix la Llei 10/1998, de 15 de juliol, d'unions estables de parella.
f) Documentació acreditativa dels ingressos, les rendes o les pensions del qualsevulla naturalesa que percebi la persona sol·licitant i, en el seu cas, la resta de membres que integren la unitat familiar.
En el seu defecte, s'aportarà declaració responsable sobre els esmentats recursos econòmics o la manca d'aquests.
La documentació s'ha de presentar amb una traducció, si s'escau, al català, al castellà o en qualsevol altra llengua que accepti l'Oficina de Gestió Unificada del Pla d'ajuda al retorn.
Les notificacions s'han de practicar per qualsevol mitjà que permeti tenir constància de la recepció per l'interessat o el seu representant, fent servir els mitjans telemàtics com a preferents, en els termes que estableix l'article 59 de la Llei 30/1992, de 26 de novembre.
Les notificacions s'han de fer en el lloc que l'interessat hagi assenyalat a aquest efecte en la seva sol·licitud.
L'Oficina de Gestió Unificada del Pla d'Ajuda al Retorn s'encarrega del seguiment dels expedients de sol·licitud de les actuacions i prestacions econòmiques que configuren el Pla d'ajuda al retorn, i proporciona informació als interessats, en coordinació amb les oficines d'organismes públics catalans a l'exterior i els casals catalans.
En el supòsit que no s'hagi fet efectiu el retorn definitiu a Catalunya, l'Oficina de Gestió Unificada del Pla d'Ajuda al Retorn ha d'examinar i resoldre, amb caràcter previ a la valoració de les sol·licituds presentades, la concurrència en la persona sol·licitant de la condició de retornat o retornada.
El gerent de l'Oficina de Gestió Unificada del Pla d'Ajuda al Retorn ha de proposar a les direccions generals implicades en el desenvolupament del Pla d'ajuda al retorn, d'acord amb les seves normatives específiques, una proposta de resolució de les sol·licituds rebudes per tal que resolguin l'aprovació, la denegació, la modificació o la suspensió de les actuacions i les prestacions que estableix aquest Pla.
El termini màxim per resoldre i notificar la resolució és de sis mesos.
La resolució que posi fi al procediment s'ha de notificar tant a la persona interessada com a l'Oficina de Gestió Unificada del Pla d'Ajuda al Retorn.
La resolució de denegació de la condició de retornat o retornada no posa fi a la via administrativa, i s'hi pot interposar en contra recurs d'alçada davant del secretari per a la Immigració del Departament de la Presidència.
Les resolucions d'aprovació, denegació, modificació o suspensió de les actuacions i les prestacions posen fi a la via administrativa, i s'hi pot interposar en contra recurs potestatiu de reposició o en el seu cas recurs d'alçada, en el termini d'un mes, davant l'òrgan competent per raó del tipus d'actuació o prestació econòmica sol·licitada.
Les sol·licituds presentades en els procediments que tinguin per objecte la concessió de prestacions econòmiques, un cop finalitzat el termini sense que s'hagi dictat i notificat la resolució expressa pertinent, s'entenen desestimades per silenci administratiu en els termes que estableix la normativa vigent.
Les sol·licituds presentades en els procediments que tinguin únicament per objecte bé promoure alguna o totes de les actuacions que integren el Pla d'ajut al retorn, bé el reconeixement de la condició de retornat o retornada, un cop finalitzat el termini sense que s'hagi dictat i notificat la resolució expressa pertinent, s'entenen estimades per silenci administratiu.
Les dades de caràcter personal que siguin necessàries per a la tramitació de les sol·licituds i la documentació que es presentin solament podran ser comunicades a un tercer per al compliment de les funcions pròpies de l'Oficina de Gestió Unificada del Pla d'Ajuda al Retorn amb el consentiment previ de l'interessat, sens perjudici dels supòsits en què la normativa vigent en matèria de protecció de dades n'exceptua el consentiment, i del caràcter revocable d'aquest.
Pel que fa a l'accés a la renda mínima d'inserció, les persones que tenen la condició de retornades resten subjectes als requisits de la renda mínima d'inserció, sens perjudici del que estableix la disposició addicional segona de la Llei 25/2002, de 25 de novembre.
La condició de retornat o retornada de les persones de menys de 25 anys serà valorada als efectes del que disposa l'apartat d) de l'article 4.1 del Decret 306/1998, d'1 de desembre, de desplegament de la Llei 10/1997, de 3 de juliol, de la renda mínima d'inserció.